Konneksie tussen geestesgesondheid en fisiese welstand - WelstandWelstand
Tuis / Advies / Konneksie tussen geestesgesondheid en fisiese welstand
Die gesondheid van liggaam en gees word gereeld in twee heeltemal verskillende kategorieë geplaas. Dit is egter nodig dat ons nie die twee skei nie. Probleme met fisiese gesondheid kan ʼn impak hê op jou geestesgesondheid. Net so kan geestesongesteldheid ook jou liggaamlike gesondheid negatief beïnvloed.
Daar is gevind dat mense met die hoogste vlakke van geestelike nood ʼn 32% groter kans het om aan kanker om te kom. Depressie word ook geassosieer met ʼn verhoogde kans om koronêre hartsiektes te ontwikkel.
Skisofrenie word geassosieer met ʼn verdubbelde kans om hartsiektes te ontwikkel, en ʼn drie-dubbele risiko om aan respiratoriese siektes dood te gaan.
Daar is ʼn duidelike rede vir hierdie statistieke: dit is meer onwaarskynlik dat mense met geestestoestande die nodige fisiese gesondheidsorg sal ontvang. Dit sluit die gereelde toetsing van bloeddruk, gewig en cholesterol in. Hierdie eenvoudige toetse kan fisiese gesondheidstoestande vroeër optel en begin behandel.
Mense met kroniese fisiese toestande is egter ook geneig om aan depressie en ander geestesongesteldhede te lei.
Psoriase is ʼn duidelike voorbeeld van die verwoestende effek wat ʼn fisiese toestand op ʼn pasiënt se algehele welstand kan hê. Mense met psoriase kry rooi, afskilferende sere op hulle velle. Hierdie is ʼn motor-immuun-toestand wat emosionele stres kan veroorsaak. 85% van psoriase-pasiënte ervaar ergernis met hulle toestand, een derde het verhoogde angs en depressie, baie pasiënte voel verwerp en verneder, en een derde ervaar probleme met geliefdes. Die groot probleem met psoriase is dat dit nie net stres veroorsaak nie, maar dat stres ʼn sneller is daarvoor. Hierdie toestand word ongelukkig in die meeste gevalle steeds net op fisiese vlak behandel. Met die hulp van ʼn berader of sielkundige sal ʼn pasiënt leer om stres beter te hanteer, en sodoende sy psoriase en algehele welstand verbeter.
Daar bestaan ook natuurlik leefstylfaktore. Hierdie faktore kan jou gesondheid op liggaamlike en geestelike vlak affekteer.
Navorsing het bewys dat gereelde oefening jou nie net fiks sal hou nie, maar dat dit ook die afskeiding van endorfiene, die goedvoel-stof in jou brein, veroorsaak. Jy hoef nie swaar oefening te doen om die positiewe uitwerking te ervaar nie. ʼn Stappie of tuinmaak kan dieselfde effek tot gevolg hê.
Goeie voeding in die vorm van ʼn gebalanseerde dieet kan wondere verrig in die voorkoming en bestuur van depressie, Alzheimer se siekte en ander toestande.
Rook verhoog jou dopamienvlakke tydelik, maar skakel ook die brein se natuurlike meganisme wat dopamien vervaardig, af.
ʼn Gesonde leefstyl kan jou dus op alle vlakke ʼn gesonder lewe gee. Dit is egter ook belangrik dat jy self ook seker maak dat jy die hulp kry wat jy nodig het om fisiese en geestelike welstand te verseker. Praat met jou dokter oor jou fisiese gesondheid, en met jou sielkundige oor hoe jy voel.
Mental Health: https://www.mentalhealth.org.uk/a-to-z/p/physical-health-and-mental-health
Psych Central: https://psychcentral.com/lib/the-relationship-between-mental-and-physical-health/
Canadian Mental Health Association: https://ontario.cmha.ca/documents/connection-between-mental-and-physical-health/